Rozhodnutie Rady
z 18. decembra 1995
o uzatvorení dohody medzi Európskym spoločenstvom a Peruánskou republikou o prekurzoroch a chemických látkach často používaných k nedovolenej výrobe omamných alebo psychotropných látok
(95/570/ES)
RADA EURÓPSKE UNIE,
so zreteľom na Zmluvu o založení Európskeho spoločenstva, najmä na jej článok 113 v spojení s prvou vetou čl. 228 ods. 2 a s čl. 228 ods. 4,
so zreteľom na odporúčanie Komisie,
keďže 25. septembra 1995 Rada splnomocnila Komisiu, aby v mene spoločenstva povolila dohody o kontrole prekurzorov a chemických látok s členskými štátmi Organizácie amerických štátov a v prvom rade s členskými štátmi Cartagenskej dohody; keďže na základe tohto splnomocnenia Komisia ukončila 13. novembra 1995 rokovania s Peruánskou republikou;
keďže je vhodné, aby dohoda medzi Európskym spoločenstvom a Peruánskou republikou o prekurzoroch a chemických látkach často používaných k nedovolenej výrobe omamných nebo psychotropných látok bola prijatá;
keďže je vhodné, aby Rada splnomocnila Komisiu k tomu, aby po porade s osobitným výborom zriadeným Radou schvaľovala v mene spoločenstva zmeny, pri ktorých dohoda stanovuje, že ich má prijímať zmiešaná kontrolná skupina; keďže toto splnomocnenie musí byť obmedzené na zmeny v prílohách dohody, ak sa týkajú látok, ktoré už sú predmetom úpravy právnych predpisov spoločenstva o prekurzoroch a chemických látkach,
ROZHODLA TAKTO:
Článok 1
Dohoda medzi Európskym spoločenstvom a Peruánskou republikou o prekurzoroch a chemických látkach často používaných k nedovolenej výrobe omamných alebo psychotropných látok sa v mene spoločenstva schvaľuje.
Text dohody je pripojený k tomuto rozhodnutiu.
Článok 2
Predseda Rady sa týmto oprávňuje určiť osobu splnomocnenú na podpísanie dohody.
Článok 3
Predseda Rady uloží v mene spoločenstva listinu uvedenú v článku 12 dohody [1].
Článok 4
1. Spoločenstvo je v zmiešanej kontrolnej skupine, uvedenej v článku 9 dohody, zastúpené Komisiou, ktorej pomáhajú zástupcovia členských štátov.
2. Komisia je splnomocnená schvaľovať v mene spoločenstva zmeny v prílohách dohody prijatých zmiešanou kontrolnou skupinou postupom podľa článku 10 dohody.
Komisii pomáha pri plnení tejto úlohy osobitný výbor, ktorý vymenuje Rada a ktorého úlohou je vypracovať spoločné stanovisko.
3. Splnomocnenie uvedené v článku 2 je obmedzené na látky, ktoré už sú predmetom úpravy príslušných právnych predpisov spoločenstva o prekurzoroch drog a chemických látkach.
Článok 5
Toto rozhodnutie bude uverejnené v Úradnom vestníku Európskych spoločenstiev.
V Bruseli 18. decembra 1995